Document ID: 32014R0473

DELEGIRANA UREDBA KOMISIJE (EU) br. 473/2014
оd 17. siječnja 2014.
o izmjeni Uredbe (EU) br. 1315/2013 Europskog parlamenta i Vijeća u pogledu dopune Priloga III. novim indikativnim zemljovidima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1315/2013 Europskog parlamenta i Vijeća od 11. prosinca 2013. o smjernicama Unije za razvoj transeuropske prometne mreže i o stavljanju izvan snage Odluke br. 661/2010/EU (1), a posebno njezin članak 49. stavak 6.,
budući da:
(1)
Uredbom (EU) br. 1315/2013 predviđa se mogućnost dodavanja indikativnih zemljovida transeuropske prometne mreže koji se protežu do određenih susjednih zemalja temeljenih na visokoj razini sporazuma o prometnim infrastrukturnim mrežama između Unije i susjednih zemalja o kojima je riječ.
(2)
Sporazum na visokoj razini između Unije, Rusije i Bjelarusa postignut je u okviru Sjeverne dimenzije partnerstva za promet i logistiku (NDPTL) 21. studenoga 2012. Sporazum na visokoj razini između Unije i Bjelarusa, Ukrajine, Moldove, Gruzije, Armenije i Azerbajdžana postignut je u okviru Istočnog partnerstva 9. listopada 2013.
(3)
Dodavanjem indikativnih zemljovida transeuropske prometne mreže spojenih na mreže definiranih Uredbom (EU) br. 1315/2013 omogućila bi se usmjerenija suradnja Unije s dotičnim trećim zemljama.
(4)
Sporazumi na visokoj razini sa susjednim zemljama odnose se na željezničke i cestovne mreže, kao i na luke, zračne luke i željezničko-cestovne terminale. Status željeznica i cesta u smislu završetka infrastrukture nije bio dio sporazuma. Stoga, željeznice i ceste predstavljene su u kontekstu sporazuma na visokoj razini kao „dovršene”,
DONIJELA JE OVU UREDBU:
Članak 1.
Prilog III. Uredbi (EU) br. 1315/2013 izmjenjuje se u skladu s Prilogom ovoj Delegiranoj uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. siječnja 2014.

Labels: 8
18
15
5